En so wyd as wat die samehang van menslike skeppende optrede vanuit die kookpot uitkring, so wyd kan die vergrype van die inhalige ego uit menslike optrede afgelees word: van die formule-agtige resepte van glanstydskrifte waarmee die poetiese van die kookkuns versmoor word (3/22), tot die drukkoker (10/31) wat simptomaties is van 'n samelewing waarin "tyd spaar" (om meer dinge te doen) belangriker is as "tyd maak" (vir ander mense), tot die "kannibalisme" (kyk 30/56) wat hoogty vier in 'n samelewing waar die stryd om oorlewing die hoogste wet is (temas wat Versfeld in groter besonderhede in Food for Thought uitgewerk het).
Die sentrale karakter is Freddie Chemal wat as jongman opdaag in die afgesonderde dorpie Aib om vir 'n kort tydjie (so het hy gedink) te werk as onderwyser, voordat hy medies gaan studeer met die geld wat hy tydens sy verblyf op Aib sou verdien en spaar. Hy loseer by Wilhelm Heinz, eienaar van omtrent al die bedrywe op Aib: 'n petrolpomp, die slaghuis, die drankwinkel, die winkel, 'n roadhouse, oorslaapplek vir moee reisigers.